ToekomsVenster: Leer ken die Skrifhttps://rak2.spens.co.za/radio/2016/501.mp3 Foto: Mihajov/Pixabay.com Dis ŉ nuwe jaar. Hoe voel dit vir jou? Dis soos ŉ nuwe dag en ons is op pad en op koers saam met die Here. Mag die Here jou seën met die keur van sy seëninge. Mag goedheid en guns jou agtervolg soos ons in Psalm 23:6 lees: “U goedheid en liefde sal my lewe lank by my bly en ek sal tuis wees in die huis van die Here tot in lengte van dae.” ŉ Merkwaardige jaar word jou en jou mense toegebid. Hoe gaan ŉ mens hierdie jaar leef? Een dag op ŉ slag! Ons moet ons nie vergryp aan môre se genade nie. Ons is nie besorg nie, want die jaar en alles wat dit bring, is in die hande van die Here. Ek wil graag voorstel dat jy in jou 2017-mandjie ŉ paar dinge inpak en met jou saamneem – instrumente wat die nuwe jaar baie betekenisvol gaan maak. Die eerste is ŉ verbintenis aan die Woord van die Here, die Bybel. Jy gaan die Bybel met jou saamdra waar jy ook al gaan. Deesdae kan dit letterlik gebeur omdat jy die Bybel en verskeie vertalings daarvan op jou selfoon kan laai en enige tyd kan lees, oorweeg en bestudeer. Ai, ons is darem bederf, nie waar nie? Laat die Skrif diep in jou hart woning maak. Alles wat vooraf in die Skrif opgeteken is, is tog opgeteken om ons te leer sodat ons deur die standvastigheid en bemoediging wat die Skrif ons gee, vol hoop kan wees. – Romeine 15:4 Wil jy 2017 met geloofsmoed, verwagting en entoesiasme tegemoetgaan? Pak jou Bybel in. Dra dit met jou saam. Lees dit dikwels. Laat die Woord jou vorm in 2017. Die hele Skrif is deur God geïnspireer en het groot waarde om in die waarheid te onderrig, dwaling te bestry, verkeerdhede reg te stel en ŉ regte lewenswyse te kweek, sodat die man wat in diens van God staan, volkome voorberei en toegerus sal wees vir elke goeie werk. – 2 Timoteus 3:16